കനത്ത മഴ അണക്കെട്ടുകള് തുറന്നു തിരുവനന്തപുരം: കനത്ത മഴയില് ജില്ലയില് വ്യാപക നാശം. ഇന്നലെ രാവിലെ എട്ടര മുതല് വൈകുന്നേരം നാലുവരെ നെയ്യാറ്റിന്കരയില് മൂന്നും നഗരത്തില് രണ്ടും വെള്ളായണിയില് ഒന്നും സെന്റീമീറ്റര് മഴ പെയ്തു. ഞായറാഴ്ച രാവിലെ മുതല് ഇന്നലെ രാവിലെ വരെ നെടുമങ്ങാട് അഞ്ചും നെയ്യാറ്റിന്കര, വര്ക്കല നാലു വീതവും നഗരത്തില് മൂന്നും സെന്റീമീറ്റര് വീതം മഴ പെയ്തു. കനത്ത മഴയെ തുടര്ന്ന് പേപ്പാറ ഡാമിന്റെ ഒന്നും നാലും ഷട്ടറുകള് അഞ്ചുവീതവും രണ്ടും മൂന്നും ഷട്ടറുകള് 30 സെന്റീമീറ്ററും ഉയര്ത്തി.നെയ്യാറിന്റെ നാലു ഷട്ടറുകളും 30 സെന്റീമീറ്റര് കൂടി ഉയര്ത്തി. വിതുര: മലയോര മേഖലയില് കനത്ത മഴ തുടരുന്നു. ഞായറാഴ്ച വൈകുന്നേരം ആരംഭിച്ച മഴയില് മേഖലയില് വ്യാപകനാശമുണ്ടായി. താഴ്ന്ന പ്രദേശങ്ങളിലെല്ലാം വെള്ളം കയറി. നദികളും തോടുകളും കരകവിഞ്ഞതോടെ റോഡുകള് പലതും വെള്ളത്തിലായി. മണിതൂക്കില് തോട് കരകവിഞ്ഞൊഴുകി പതിനേഴോളം വീടുകളില് വെള്ളം കയറി. വിതുര ശിവന്കോവില് ജംഗ്ഷന് തള്ളച്ചിറ റോഡ്, മേമല മീനാങ്കല് റോഡ് എന്നിവ പൂര്ണമായും മുങ്ങി. പൊടിയക്കാല ആദിവാസി മേഖലയിലേക്കുള്ള റോഡും തകര്ന്നു. റോഡുകളില് വെള്ളം നിറഞ്ഞതോടെ പലയിടങ്ങളിലും ഗതാഗതം തടസപ്പെട്ടു. വൃഷ്ടി പ്രദേശത്തെ കനത്ത മഴയെത്തുടര്ന്ന് പേപ്പാറ ഡാമിന്റെ നാല് ഷട്ടറുകളും അഞ്ച് സെന്റീറീമീറ്റര് വീതം ഉയര്ത്തി. മൂന്നാമത്തെയും നാലാമത്തെയും ഷട്ടറുകള് ഉച്ചയോടെ അഞ്ച് സെന്റീമീറ്റര് ഉയര്ത്തി.നന്ദിയോട് കാലന്കാവില് റോഡിന് കുറുകെ മരംവീണ് ഗതാഗതം തടസപ്പെട്ടു. ഇലക്ട്രിക് പോസ്റ്റുകള് ഒടിഞ്ഞ് വൈദ്യുതവിതരണം താറുമാറായി. പൊട്ടന്ചിറ, പച്ച, ഓരുക്കുഴി, പുലിയൂര് ,പയറ്റടി, ഇളവട്ടം, കുറുപുഴ, പ്ലാവറ, പവ്വത്തൂര് എന്നിവിടങ്ങളിലെല്ലാം വെള്ളം കയറി.ജവഹര് കോളനിയില് ലക്ഷം വീടിന് സമീപം മണ്ണിടിച്ചിലുണ്ടായി. പൊട്ടന്ചിറ, പയറ്റടി, ഓരുക്കുഴി, കുശവൂര്, പവ്വത്തൂര് എന്നിവിടങ്ങളില് ജനവാസ മേഖലയിലും കൃഷിയിടങ്ങളിലും വെള്ളംകയറി. വഞ്ചുവം മുതല് ഇളവട്ടം വരെയുള്ള പ്രധാന റോഡ് വെള്ളത്തിലായി ഗതാഗതം തടസപ്പെട്ടു.